DA Den Europæiske Unions Tidende C 57/27

Regionsudvalgets udtalelse om Meddelelse fra Kommissionen: Strategien for vækst og beskæftigelse og reformen af den europæiske samhørighedspolitik — Fjerde situationsrapport om samhørighed

(2007/C 57/06)

REGIONSUDVALGET HAR —

under henvisning til Meddelelse fra Kommissionen: Fjerde situationsrapport om samhørighed — Strategien for vækst og beskæftigelse og reformen af den europæiske samhørighedspolitik (KOM(2006) 281, SEK(2006) 726),

under henvisning til Kommissionens beslutning af 17. maj 2005 om i henhold til i EF-traktatens artikel 265, stk. 1, at anmode om Regionsudvalgets udtalelse,

under henvisning til sin formands beslutning af 23. juni 2006 om at henvise det forberedende arbejde til Underudvalget for Territorial Samhørighed,

under henvisning til sin udtalelse om Tredje rapport om økonomisk og social samhørighed (CdR 120/2004 fin);

under henvisning til konklusionerne fra det uofficielle ministerrådsmøde om bæredygtige samfund. Bristol, 6.-7. december 2005;

under henvisning til sin udtalelse om Meddelelse fra Kommissionen til Rådet og Europa-Parlamentet: Fremtiden skaber vi i fællesskab: Politikudfordringer og budgetmidler i det udvidede EU 2007-2013 (KOM(2004) 101 endelig (CdR 162/2004 fin) (1),

under henvisning til sin udtalelse om Forslag til Rådets forordning om generelle bestemmelser for Den Europæiske Fond for Regionaludvikling, Den Europæiske Socialfond og Samhørighedsfonden (KOM(2004) 492 endelig — 2004/0163 (AVC). (CdR 232/2004 fin) (2),

under henvisning til sin udtalelse om Meddelelse fra Kommissionen: Samhørighedspolitikkens bidrag til vækst og beskæftigelse: Fællesskabets strategiske retningslinjer for 2007-2013 (KOM(2005) 299 endelig (CdR 140/2005 fin),

under henvisning til sin udtalelse om Meddelelse fra Kommissionen: Tredje situationsrapport om samhørighed: på vej mod et nyt partnerskab for vækst, beskæftigelse og samhørighed (KOM(2005) 192 endelig (CdR 141/2005 fin),

under henvisning til forslag til Regionsudvalgets udtalelse (CdR 249/2006), som blev vedtaget den 19. oktober 2006 af Underudvalget for Territorial Samhørighed med William John Williams (UEN-EA/UK), medlem af Isle of Anglesey County Council, som ordfører,

Og ud fra følgende betragtning: Regionalpolitikkens mål er, som defineret i traktatens artikel 158, at udligne regionale forskelle —

på sin 67. plenarforsamling den 6.-7. december 2006 (mødet den 6. december) vedtaget følgende udtalelse:

1. Økonomiske og sociale forskelle i det udvidede EU

Regionsudvalget

1.1 bemærker, at selv om væksten har været langsommere i hele EU i 2005, har konvergensprogrammerne været til gavn for de berørte regioner i form af løftestangsvirkninger og additionalitet;

1.2 er derfor enig i meddelelsens konklusion, at den nuværende ulighed i EU viser et klart behov for en fælles EU-regionalpolitik, som fremmer vækst og udligner forskelle i Unionen;

1.3 understreger, at samhørighedspolitikken spiller en central rolle i alle EU's regioner, når man tager i betragtning, hvor vigtig EU's flerårige programplanlægning af strukturfondene er for at bevare det planlagte omfang af offentlige investeringer i perioder med økonomisk tilbagegang i medlemsstaterne. Desuden sikrer EU's støtte en stabil planlægning, udgør et eksternt incitament og har en løftestangseffekt, der er afgørende for en bæredygtig regional udvikling;

1.4 bifalder, at de endelige bestemmelser tillader, at private midler er med til at finansiere strukturfondenes udgifter, så man undgår større pres på regionale og lokale budgetter.

2. Den seneste udvikling i EU's samhørighedspolitik

Regionsudvalget

2.1 bifalder Kommissionens resultater med budgetgennemførelsen i 2005;

2.2 støtter den mere strategiske fremgangsmåde, Kommissionen har valgt i Fællesskabets strategiske retningslinjer;

2.3 understreger, at partnerskabsmetoden som fastlagt i de generelle bestemmelser for strukturfondene bør styre de nationale strategiske referencerammer og operationelle programmer. Partnerskabsprincippet er afgørende for, at samhørighedspolitikken kan være effektiv og blive en succes;

2.4 gentager det vigtige i, at både det regionale og det lokale niveau deltager i udarbejdelsen af de nationale strategiske referencerammer og de operationelle programmer. Denne proces bør styres af de fornuftige principper om »decentral forvaltning« af samhørighedspolitikken, hvor de lokale og regionale myndigheder såvel som erhvervs- og fagorganisationer inddrages;

2.5 finder, at hvis man skal takle de betydelige forskelle i vækst fra den ene region til den næste, bør rapporten lægge større vægt på det nye mål om »territorialt samarbejde« i betragtning af den merværdi, som udveksling af god praksis mellem succesrige regioner og regioner med lavere vækst kan medføre for EU's samhørighedspolitik som helhed;

2.6 er fortsat bekymret over, at målet om 24 millioner nye arbejdspladser, der er nødvendigt, hvis EU senest i 2010 skal nå en beskæftigelsesgrad på 70 %, som fastlagt i Lissabon, kun er realistisk, hvis medlemsstaterne gør en kraftig indsats for at opnå en jobrelateret vækst;

2.7 erkender, at samhørighedspolitikken er nødt til at sikre en øget vækst og beskæftigelse gennem »øremærkningsprocessen«. Regionsudvalget bifalder den endelige komplette liste, som åbner op for en bredere vifte af grundlæggende tiltag som f.eks. transport, telekommunikation, social integration, som er relevante for de lokale og regionale myndigheder, hvis primære sigte er at udligne de regionale forskelle;

2.8 konstaterer, at »øremærknings-processen« vil medføre betydelige ændringer i alle regioner i EU-15, hvor øremærkning er obligatorisk. Øremærkningen skal derfor tage hensyn til de særlige behov og vilkår, der opstår i EU's regioner;

2.9 mener, at vækst- og jobstrategier understøttet af strukturfondene skal udarbejdes med betydeligt større input fra de lokale og regionale myndigheder. En vellykket forberedelse af de nationale reformprogrammer og den nye generation af programmer for samhørighedspolitikken for perioden 2007-2013 afhænger kraftigt af, hvor god koordinationen mellem medlemsstaterne og det lokale og regionale niveau er;

2.10 understreger det politiske mål i Lissabon-strategiens årlige situationsrapport om at udvikle kraftigere og systematiske koordinationsmekanismer mellem de ansvarlige for de nationale reformprogrammer og dem, som forbereder samhørighedspolitikkens programmer for 2007-2013;

2.11 understreger, at de lokale og regionale myndigheder kan yde et vigtigt bidrag til Lissabon-processen gennem deres uddannelses- og kompetencedagsordener, da det er vigtigt at øge kvalifikationsniveauet som led i den økonomiske udvikling;

2.12 er klar over de fordele, justeringen af EU's regionalstøtte i forhold til indenlandske bevillinger kan have i form af løftestangsvirkninger og effektivitet, men opfordrer Kommissionen til — uanset den nye definition af additionalitet — at sikre, at strukturfondene forbliver klart synlige på lokalt og regionalt niveau;

2.13 bifalder Kommissionens og Den Europæiske Investeringsbanks initiativ vedrørende innovation og bæredygtighed i regionalpolitikken inklusive mere innovative finansieringstekniske former i regionerne, herunder f.eks. JESSICA (»Joint European Support for Sustainable Investment in City Areas« — fælleseuropæisk støtte til bæredygtige investeringer i byområder) og JEREMIE (støtte til små og mellemstore virksomheder på det finansieringstekniske område);

2.14 opfordrer de lokale og regionale myndigheder og Kommissionen til sammen at udpege og målrette behovene for yderligere kapacitetsopbygning på lokalt og regionalt niveau under hensyntagen til fremskridtene med tidligere programmer;

2.15 understreger det afgørende gensidige afhængighedsforhold mellem by- og landområder i hele EU og er bekymret over den fortsatte mangel på synergi og afgrænsning mellem de nye struktur-, landdistriktsudviklings- og fiskeriprogrammer for perioden 2007-2013;

2.16 imødeser som de lokale og regionale myndigheders repræsentative organ en konstruktiv dialog med Kommissionen om den fjerde samhørighedsrapport, som forventes i foråret 2007.

Bruxelles, den 6. december 2006. Michel DELEBARRE Formand for Regionsudvalget

(1) EUT C 164 af 5.7.2005, s. 4.

(2) EUT C 231 af 20.9.2005, s. 1.